Namiq Abbasov (siyasətçi)

Namiq Rəşid oğlu Abbasov () — Azərbaycanın sabiq milli təhlükəsizlik naziri (1995–2004) və nazir səlahiyyətlərinin müvəqqəti icraçısı (iyun–iyul 1993, sentyabr 1994 – mart 1995), general-polkovnik (2002), Azərbaycanın Özbəkistandakı fövqəladə və səlahiyyətli səfiri (2004–2012).

 Həyatı 
Namiq Rəşid oğlu Abbasov 22 fevral 1940-cı ildə Naxçıvan MSSR-in Ordubad şəhərində anadan olmuşdur. 1962-ci ildə Azərbaycan Dövlət Universitetinin Jurnalistika fakültəsini bitirmişdir. 2 övladı var.

Namiq Abbasov 84 yaşında 27 mart 2024-cü ildə vəfat edib, Nardəran kənd qəbiristanlığında dəfn edilib.

 Fəaliyyəti 
1962–1976-cı illərdə "Abşeron" qəzetində şöbə müdiri, məsul katib, direktor müavini və sonra direktor vəzifələrində çalışmışdır.

1970-ci ildən partiya işinə keçmiş, Abşeron Rayon Partiya Komitəsində şöbə müdiri, sonra isə ikinci katibi vəzifəsində işləmişdir.

1977-ci ildən təhlükəsizlik orqanlarında fəaliyyətə başlamışdır. 1979-cu ildə SSRİ Dövlət Təhlükəsizlik Komitəsinin Ali Məktəbininin ikiillik rəhbər heyət hazırlığı kursunu bitirmişdir.

1979–1982-ci illərdə Azərbaycan SSR Dövlət Təhlükəsizliyi Komitəsinin 2-ci şöbəsinin (əks-kəşfiyyat) rəis müavini vəzifəsində, 1982–1984-cü illərdə həmin 2-ci şöbənin rəisi vəzifəsində, 1984–1986-cı illərdə isə Azərbaycan SSR Dövlət Təhlükəsizliyi Komitəsi sədrinin kadrlar üzrə müavini — kadrlar şöbəsinin rəisi vəzifəsində işləmişdir.

1986–1988-ci illərdə Azərbaycan SSR Dövlət Təhlükəsizlik Komitəsi sədrinin birinci müavini vəzifəsində işləmişdir.

1988–1992-ci illər arası SSRİ xarici kəşfiyyatında fəaliyyət göstərib.

1992–1994-cü illərdə Azərbaycan Respublikası milli təhlükəsizlik nazirinin müavini və birinci müavini olmuşdur.

15 may 1994-cü ildə ona general-mayor ali rütbəsi verilmişdir.

17 iyun 1993-cü ildən 3 iyul 1993-cü ilədək, həmçinin 22 sentyabr 1994-cü ildən 22 mart 1995-ci ilədək Azərbaycan Respublikasının milli təhlükəsizlik naziri vəzifəsini müvəqqəti icra etmişdir. 22 mart 1995-ci ildən Azərbaycan Respublikasının milli təhlükəsizlik naziritəyin edilmiş və 23 iyul 2004 ilədək bu vəzifədə işləmişdir.

27 dekabr 1995-ci il tarixli Fərmanla ona general-leytenant ali hərbi rütbəsi, 15 yanvar 2002-ci il tarixli Fərmanla general-polkovnik ali hərbi rütbəsi verilmişdir.

Azərbaycan Respublikası Prezidentinin 24 dekabr 1998-ci il tarixli 40 nömrəli Fərmanı ilə o "Azərbaycan Bayrağı" ordeni ilə təltif edilib.

2004–2012-ci illərdə Azərbaycan Respublikasının Özbəkistan Respublikasındakı fövqəladə və səlahiyyətli səfiri vəzifəsində çalışmış, sonra isə pensiyaya çıxmışdır.

 İstinadlar 

Kateqoriya:Azərbaycanın xüsusi xidmət orqanları rəhbərləri
Kateqoriya:Azərbaycanlı generallar
Kateqoriya:Azərbaycanın Özbəkistandakı səfirləri
Kateqoriya:Azərbaycan Kommunist Partiyası rayon komitələrinin ikinci katibləri
Kateqoriya:Azərbaycan generalları